রেল স্টেশন চালাচ্ছেন মহিলারা, নারী দিবসে ভিন্নচিত্র উত্তরবঙ্গে

কোচবিহার: নারী দিবসে (International Women’s Day) কোচবিহার রেল স্টেশন (Cooch Behar Railway Station) পরিচালনার সম্পূর্ণ দায়িত্ব পেল নারীরা। শনিবার রেল দফতরের পক্ষ থেকে কোচবিহার রেলস্টেশনের সমস্ত রকম কার্যক্রম পরিচালনার জন্য রেল দফতরের মহিলা কর্মীদের হাতে স্টেশনের সম্পূর্ণ দায়িত্ব তুলে দেওয়া হয়।

এদিন উত্তর-পূর্ব সীমান্ত রেলওয়ের (North Eastern Frontier Railway) আলিপুরদুয়ার ডিভিশনের অন্তর্গত একমাত্র কোচবিহার রেল স্টেশনকেই মহিলা পরিচালিত রেল স্টেশন (Women Handled Rail Station) হিসেবে ঘোষণা করা হয়। তারপরেই রেল স্টেশনের দায়িত্বভার তুলে দেওয়া হয় মহিলাদের হাতে। উত্তর-পূর্ব সীমান্ত রেলওয়ের সিনিয়র ডিভিশন কমার্শিয়াল ম্যানেজার অভয় সানোপ মহিলা রেল কর্মীদের হাতে দায়িত্বভার তুলে দেন।

আরও পড়ুন: এক হাতেই দশভূজা, নারী দিবসে কুর্নিশ বর্ধমানের নমিতাকে

এই বিষয়ে সাংবাদিকদের মুখোমুখি হয়ে তিনি জানান, “সীমান্ত রেলওয়ে আলিপুরদুয়ার ডিভিশনে একমাত্র কোচবিহার রেলস্টেশনে মহিলা পরিচালিত রেল স্টেশন হচ্ছে। রেল স্টেশনে অভ্যন্তরীণ কাজ থেকে শুরু করে নিরাপত্তা সম্পূর্ণটাই পরিচালিত হবে মহিলাদের দ্বারা।”

দায়িত্বভার নেওয়ার পর চিফ রিজার্ভেশন সুপারভাইজার তনুশ্রী দাস বলেন, “নারী দিবসে রেলের তরফ থেকে এমন একটি পাওনা সত্যি আনন্দের। আমরা নিরন্তর ভাবে কাজ করার চেষ্টা করব।”